SK Úradný vestník Európskej únie C 3/3

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2006/C 3/03)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÁ SPRÁVA

NARIADENIE RADY (EHS) č. 2081/92

„ISLE OF MAN MANX LOAGHTAN LAMB“

ES č.: UK/00340/05.04.2004

CHOP ( X ) CHZO ( )

Táto súhrnná správa je iba informatívna. Podrobné informácie môžu záujemcovia a najmä výrobcovia výrobkov s príslušným CHOP získať v úplnej verzii špecifikácie výrobku na vnútroštátnej úrovni alebo na príslušných útvaroch Európskej komisie (1).

1. Zodpovedný orgán v členskom štáte:

Názov: Department for Environment, Food and Rural Affairs Food Chain Marketing and Competitveness Division Adresa: Area 4C, Nobel House 17 Smith Square London SW1P 3JR, United Kingdom Tel: 020 7238 6687 Fax: 020 7238 5728 E-mail: rlf.feedback@defra.gsi.gov.uk

2. Skupina:

Názov: The Manx Loaghtan Sheep Breed Society Adresa: Ballaloaghtan Kerrowkeil Road Grenaby Isle of Man IM9 3BB, United Kingdom Tel: 01624 82 46 18 Fax: 01624 82 46 18 E-mail: enquires@manxloaghtan.com

(Oficiálne sídlo: Whitehouse, Kirk Michael, Isle of Man)

Zloženie: Výrobca/spracovateľ ( X ) iní ( )

3. Typ výrobku:

Čerstvé mäso – trieda 1.1

4. Špecifikácia:

(zhrnutie požiadaviek podľa článku 4 ods. 2)

4.1 Názov: „Isle of Man Manx Loaghtan Lamb“

4.2 Opis: Názvom Isle of Man Manx Loaghtan Lamb sa označuje mäso čistokrvných plemenných jahniat plemena Manx Loaghtan registrovaných plemenárskou organizáciou, ktoré sa narodili, boli chované a zabité na ostrove Isle of Man. Mäso je jemne zrnité, menej tučné a tmavšie ako mäso bežne predávaných plemien. Má výraznú sladkastú chuť. Hmotnosť jatočného tela sa pohybuje v rozmedzí od 13 kg (6-mesačné jahňatá) do 18 kg (15-mesačné jahňatá).

4.3 Zemepisná oblasť: Ostrov Man

4.4 Dôkaz o pôvode: Predpokladá sa, že pôvod tohto plemena siaha do prehistorických čias k plemenám v stádach domorodých Keltov, alebo v stádach, ktoré so sebou na ostrov priniesli Vikingovia.

Chov oviec má na ostrove dlhodobú tradíciu. V jednom z raných písomných záznamov sa uvádza, že v roku 1376 írski dobyvatelia porazili v boji obyvateľov ostrova Man a zmocnili sa veľkého počtu oviec z opátstva Rushen. V ďalších historických prameňoch nachádzame zmienky jednak o vlne tohto plemena, ako aj o jeho mäse. Napríklad v roku 1794 Basil Quayle píše, že „ovce v starobylých stádach sú malé a húževnaté, ich hmotnosť sa zvyčajne pohybuje od piatich do ôsmich funtov a ich mäso je zvlášť chutné“.

Úpadok plemena Manx Loaghtan koncom 18. storočia súvisí so sociálnymi a ekonomickými faktormi. Avšak počas 20. storočia dochádza k oživeniu plemena. Jeho popularita vzrástla vďaka tomu, že chovatelia na ostrove zistili, že domorodé plemeno je prispôsobivé jedinečným podnebným a zemepisným podmienkam ostrova. Obnova záujmu o plemeno sa odzrkadlila u spotrebiteľov.

V súlade s identifikačným poriadkom oviec a kôz z roku 2000 sa všetky ovce, ktoré sa posielajú do podnikov na spracovanie mäsa, musia označiť značkou stáda pôvodu, a musí ich sprevádzať dokumentácia, ktorá obsahuje informácie o hospodárstve, z ktorého sú odosielané, dátum presunu a číslo zvieraťa. Okrem toho sú v nej uvedené aj značky stád alebo individuálne identifikačné čísla, ktoré sa predtým udelili každému zvieraťu. Dokument následne podpíše majiteľ alebo jeho zástupca. Na základe týchto značiek je možné vysledovať pôvod každého jatočného tela na mieste určenia.

Plemenárska organizácia navyše vydáva registrovaným chovateľom značky, ktoré sa umiestnia na ovce. Ovce sa posielajú na bitúnky spolu so svojimi neporušenými značkami, pričom sú sprevádzané zoznamom s číslami značiek. Úradný kontrolór kvality pripne po zabití ovce na jatočné telo lístok s pôvodným číslom značky. Jatočné telo je následne prepravené k zákazníkovi spolu s číslom značky registrovaného chovateľa.

Kontrolné postupy zabezpečujú 100 % vysledovateľnosť pôvodu.

4.5 Spôsob výroby: Na ostrove Man sa ovce plemena Manx Loaghtan chovajú na hospodárstvach, ktoré používajú tradičné formy chovu. Ovciam plemena Loaghtan sa dobre darí na málo úrodných pôdach, ktoré sa v podstate nachádzajú v prírodnom stave – neupravované pasienky, kroviny útesovca a orličníka obyčajného a vresoviská. Výrazne sa odlišujú veľkosťou a stavbou tela v porovnaní s rovnakým plemenom oviec chovaných na úrodných nížinách s trávnatými pastvinami vo Veľkej Británii. V počiatočných mesiacoch roku sa môžu kŕmiť doplnkovým krmivom, pričom sa uprednostňuje používanie miestne dopestovaného obilia. Ovce Manx Loaghtan sú veľmi otužilé a darí sa im vo vlhkom prímorskom podnebí ostrova Man, kde priemerné zimné teploty síce nie sú extrémne, ale veľmi bežné sú počas celého roku silné víchrice. Vrh mláďat prebieha medzi februárom a májom a bez pomoci človeka.

Plemenárska organizácia navyše vydáva registrovaným chovateľom značky, ktoré sa umiestnia na ovce. Ovce sa posielajú na bitúnky spolu so svojimi neporušenými značkami, pričom sú sprevádzané zoznamom s číslami značiek. Úradný kontrolór kvality pripne po zabití ovce na jatočné telo lístok s pôvodným číslom značky. Jatočné telo je následne prepravené k zákazníkovi spolu s číslom značky registrovaného chovateľa.

Jahňatá sa zabíjajú medzi 6 až 15 mesiacom života. Zabíjanie sa musí vykonať na ostrove v bitúnku schválenom EÚ. Bitúnok vlastní štát, ale prevádzkuje ho výrobné družstvo The Fatstock Marketing Association. Vzhľadom na malú rozlohu ostrova Man, sa všetky zvieratá nachádzajú maximálne 30 minút cesty od bitúnku.

Jatočné telá sú zavesené v bitúnku minimálne jeden týždeň. Odbyt sa zabezpečuje prostredníctvom spoločnosti Manx Loaghtan Marketing Cooperative Ltd. Jahňacina Manx Loaghtan sa predáva ako celé jatočné telo miestnym veľkoobchodníkom a takisto sa vyváža.

4.6 Prepojenie: Prepojenie so zemepisnou oblasťou sa môže preukázať takto:

Zvieratá sa chovajú tradičným spôsobom na hospodárstvach, pričom sa pasú na extenzívnych pastvinách, ktoré tvorí charakteristická ostrovná vegetácia, t. j. neupravované pasienky, kroviny útesovca a orličníka obyčajného a vresoviská. Dlhodobá tradícia chovu oviec na ostrove viedla k tomu, že manažment stád je na vysokej úrovni a na ostrove sa vyrába jahňacie mäso vysokej kvality.

4.7 Kontrolný orgán:

Meno: CMI Certification Ltd Addresa: Long Hanborough Oxfordshire OX29 8LH, United Kingdom Tel.: 01993 88 56 21 Fax: 01993 88 56 11 E-mail: enquiries@cmicertification.com

4.8 Označovanie etiketami: Schválená značka CHOP sa použije na miestach predaja a na všetkých obaloch, ktoré tento výrobok obsahujú.

Aby sa uznala skutočnosť, že jahňacina Manx Loaghtan Lamb sa vyrába aj mimo ostrova, žiadatelia potvrdzujú, že tento názov sa aj ďalej môže používať na obaloch/etiketách tohto výrobku pod podmienkou, že jahňacina predávaná výrobcami mimo ostrova pochádza z čistokrvných plemenných oviec Manx Loaghtan a pôvod tohto výrobku je jasne uvedený.

4.9 Vnútroštátne požiadavky: —

(1) European Commission – Directorate-General for Agriculture – Agricultural product quality policy – B-1049 Brussels.